b'\n_START_ARTICLE_\nM\xc3\xb6rk\xc3\xb6 (muumit)\n_START_SECTION_\nKirjoissa ja sarjakuvissa\n_START_PARAGRAPH_\nM\xc3\xb6rk\xc3\xb6 esiintyy ensimm\xc3\xa4isen kerran kirjassa Taikurin hattu (Trollkarlens hatt, 1948), jossa h\xc3\xa4n puhuu jopa pari sanaa. H\xc3\xa4n saapuu Muumilaaksoon hakemaan takaisin Kuningasrubiinia, jonka Tiuhti ja Viuhti ovat h\xc3\xa4nelt\xc3\xa4 varastaneet. Sit\xc3\xa4, miten M\xc3\xb6rk\xc3\xb6 on saanut Kuningasrubiinin haltuunsa, ei kerrota sarjassa eik\xc3\xa4 kirjoissa. M\xc3\xb6r\xc3\xb6n ulkomuoto kuvataan samanlaisena kuin my\xc3\xb6hemmiss\xc3\xa4 kirjoissa: h\xc3\xa4n on m\xc3\xb6hk\xc3\xa4lem\xc3\xa4inen, jonkinlaisen kaavun tai kaapumaisen nahan peitt\xc3\xa4m\xc3\xa4 hahmo, jolla on leve\xc3\xa4 nen\xc3\xa4, kiiluvat silm\xc3\xa4t ja rivi irvist\xc3\xa4vi\xc3\xa4 hampaita._NEWLINE_M\xc3\xb6rk\xc3\xb6 on j\xc3\xa4\xc3\xa4kylm\xc3\xa4 ja j\xc3\xa4\xc3\xa4dytt\xc3\xa4\xc3\xa4 kaiken mihin koskee. Taikurin hattu -kirjassa sanoo sanat \xe2\x80\x9dPaljon!\xe2\x80\x9d ja \xe2\x80\x9dTodista!\xe2\x80\x9d, mutta my\xc3\xb6hemmiss\xc3\xa4 kirjoissa h\xc3\xa4n ei en\xc3\xa4\xc3\xa4 puhu vaan \xc3\xa4\xc3\xa4ntelee m\xc3\xb6risem\xc3\xa4ll\xc3\xa4. Muumit onnistuvat lepytt\xc3\xa4m\xc3\xa4\xc3\xa4n M\xc3\xb6r\xc3\xb6n antamalla h\xc3\xa4nelle kirjassa Taikurin hatun (Muumilaakson tarinoita -animaatiosarjassa syd\xc3\xa4menmuotoisen n\xc3\xa4kinkeng\xc3\xa4n), ja M\xc3\xb6rk\xc3\xb6 l\xc3\xa4htee laaksosta._NEWLINE_Seuraavassa muumikirjassa Muumipapan uroty\xc3\xb6t (Muminpappas bravader, 1950) kuvataan, kuinka Muumipappa nuoruudessaan kohtasi M\xc3\xb6r\xc3\xb6n ja pelasti Hemulin t\xc3\xa4din t\xc3\xa4m\xc3\xa4n kynsist\xc3\xa4. M\xc3\xb6rk\xc3\xb6 kuvataan p\xc3\xa4\xc3\xa4llek\xc3\xa4yv\xc3\xa4n\xc3\xa4 ja petomaisena hahmona, joka yritt\xc3\xa4\xc3\xa4 sy\xc3\xb6d\xc3\xa4 Hemulin t\xc3\xa4din. Samanlaisessa roolissa M\xc3\xb6rk\xc3\xb6 esiintyy my\xc3\xb6s kuvakirjassa Kuka lohduttaisi Nyyti\xc3\xa4? (Vem ska tr\xc3\xb6sta Knyttet?, 1960), jossa Nyyti pelastaa Tuitun M\xc3\xb6r\xc3\xb6lt\xc3\xa4._NEWLINE_Taikatalvessa (Trollvinter, 1957) M\xc3\xb6rk\xc3\xb6 on kuitenkin riisuttu petomaisista piirteist\xc3\xa4: kaikki edelleenkin pelk\xc3\xa4\xc3\xa4v\xc3\xa4t h\xc3\xa4nt\xc3\xa4, mutta vain siksi, ett\xc3\xa4 h\xc3\xa4n on j\xc3\xa4\xc3\xa4kylm\xc3\xa4 ja j\xc3\xa4\xc3\xa4dytt\xc3\xa4\xc3\xa4 kaiken mihin koskee. Valo ja tuli houkuttavat M\xc3\xb6rk\xc3\xb6\xc3\xa4 puoleensa, sill\xc3\xa4 h\xc3\xa4n etsii l\xc3\xa4mmikett\xc3\xa4 ikuiseen kylmyyteens\xc3\xa4, mutta kun h\xc3\xa4n istuu Muumilaakson asukkaiden talvikokon p\xc3\xa4\xc3\xa4lle, h\xc3\xa4n onnistuu vain sammuttamaan sen._NEWLINE_Kirjassa Muumipappa ja meri (Pappan och havet, 1965) M\xc3\xb6rk\xc3\xb6 saa merkitt\xc3\xa4vimm\xc3\xa4n roolinsa. H\xc3\xa4n ei ole en\xc3\xa4\xc3\xa4 peto vaan traaginen hahmo, joka on kylmyytens\xc3\xa4 vuoksi tuomittu ikuiseen yksin\xc3\xa4isyyteen. M\xc3\xb6r\xc3\xb6n viimeisess\xc3\xa4 esiintymisess\xc3\xa4 kirjoissa, Muumipapassa ja meress\xc3\xa4, M\xc3\xb6rk\xc3\xb6 ei en\xc3\xa4\xc3\xa4 lopussa ole kylm\xc3\xa4, koska Muumipeikko saa h\xc3\xa4net l\xc3\xa4mpim\xc3\xa4ksi. M\xc3\xb6rk\xc3\xb6 on hyv\xc3\xa4ntahtoinen ja yksin\xc3\xa4inen kulkija, joka kaipaa yst\xc3\xa4v\xc3\xa4\xc3\xa4._NEWLINE_Muumeissa puhutaan m\xc3\xb6r\xc3\xb6st\xc3\xa4 yleens\xc3\xa4 varoen, ja m\xc3\xb6rk\xc3\xb6\xc3\xa4 k\xc3\xa4ytet\xc3\xa4\xc3\xa4n kirosanaan verrattavana sanana:_NEWLINE__NEWLINE_\xc2\xbb\xe2\x80\x93 Haa! se [drontti Edvard] karjaisi. \xe2\x80\x93 M\xc3\xb6rk\xc3\xb6 viek\xc3\xb6\xc3\xb6n jollei siin\xc3\xa4 ole Fredrikson ja h\xc3\xa4nen vimmastuttava joukkonsa! [...]\xc2\xbb _NEWLINE_(Muumipapan uroty\xc3\xb6t, suomentanut Laila J\xc3\xa4rvinen)_NEWLINE_Muumipapan urot\xc3\xb6iss\xc3\xa4 ja Muumipapassa ja meress\xc3\xa4 puhutaan muutamissa kohdissa \xe2\x80\x9dm\xc3\xb6r\xc3\xb6ist\xc3\xa4\xe2\x80\x9d monikossa, mik\xc3\xa4 antaisi ymm\xc3\xa4rt\xc3\xa4\xc3\xa4, ett\xc3\xa4 m\xc3\xb6r\xc3\xb6t ovat muumimaailmassa samanlainen oliolaji kuin esimerkiksi hemulit tai mymmelit. Muumikirjoissa esiintyv\xc3\xa4 M\xc3\xb6rk\xc3\xb6 on ilmeisesti joka kerralla sama hahmo; tosin esimerkiksi Muumipapan urot\xc3\xb6iden M\xc3\xb6rk\xc3\xb6 saattaa hyvin olla jokin toinen m\xc3\xb6rk\xc3\xb6jen heimon edustaja, sill\xc3\xa4 kirjan tapahtumat sijoittuvat Muumipapan nuoruuteen ja kauas Muumilaaksosta._NEWLINE_Tove ja Lars Janssonin Muumipeikko-sarjakuvissa M\xc3\xb6rk\xc3\xb6 esiintyy ensimm\xc3\xa4isess\xc3\xa4 kirjassa, jonka mukaan Nipsu luo M\xc3\xb6r\xc3\xb6n vahingossa kaataessaan taikajuomaa er\xc3\xa4\xc3\xa4n pienen olennon p\xc3\xa4\xc3\xa4lle.\n_START_SECTION_\nM\xc3\xb6rk\xc3\xb6 animaatiosarjoissa\n_START_PARAGRAPH_\nTelevisiosarjassa Muumilaakson tarinoita M\xc3\xb6rk\xc3\xb6 saapuu ensimm\xc3\xa4ist\xc3\xa4 kertaa Muumilaaksoon Taikurin hattuun perustuvassa jaksossa, jossa h\xc3\xa4n seuraa Tiuhtia ja Viuhtia. Muumit lepytt\xc3\xa4v\xc3\xa4t M\xc3\xb6r\xc3\xb6n antamalla h\xc3\xa4nelle syd\xc3\xa4menmuotoisen n\xc3\xa4kinkeng\xc3\xa4n, mink\xc3\xa4 j\xc3\xa4lkeen M\xc3\xb6rk\xc3\xb6 lakkaa vainoamasta Tiuhtia ja Viuhtia. Televisiosarjassakaan M\xc3\xb6rk\xc3\xb6 ei puhu, paitsi ensiesiintymisens\xc3\xa4 yhteydess\xc3\xa4 h\xc3\xa4n sanoo kahdesti m\xc3\xb6risev\xc3\xa4ll\xc3\xa4 \xc3\xa4\xc3\xa4nell\xc3\xa4 "Min\xc3\xa4 palaan!". P\xc3\xa4\xc3\xa4s\xc3\xa4\xc3\xa4nt\xc3\xb6isesti M\xc3\xb6rk\xc3\xb6 pit\xc3\xa4\xc3\xa4 sarjassa matalaa \xc3\xa4risev\xc3\xa4\xc3\xa4 \xc3\xa4\xc3\xa4nt\xc3\xa4 ilman sanoja._NEWLINE_M\xc3\xb6rk\xc3\xb6 esiintyy Muumilaakson tarinoita -sarjan jaksoissa \xe2\x80\x9dPikkuruiset vieraat\xe2\x80\x9d (osa 6), \xe2\x80\x9dMatkalaukku\xe2\x80\x9d (osa 7), \xe2\x80\x9dMuumipeikon ja Pikku Myyn talvinen seikkailu\xe2\x80\x9d (osa 21), \xe2\x80\x9dKeskitalven kokko\xe2\x80\x9d (osa 36), \xe2\x80\x9dLoitsu\xe2\x80\x9d (osa 37), \xe2\x80\x9dMuumipapan muistelmat I\xe2\x80\x9d (osa 60) ja \xe2\x80\x9dHiekkaveistoksia\xe2\x80\x9d (osa 82). Lis\xc3\xa4ksi \xe2\x80\x9dMuumipapan muistelmat I\xe2\x80\x9d -jaksossa orpokodista karannut Muumipappa joutuu \xc3\xb6isess\xc3\xa4 mets\xc3\xa4ss\xc3\xa4 M\xc3\xb6r\xc3\xb6n kaltaisten pelottavien hirvi\xc3\xb6iden jahtaamaksi. Ne kuitenkin paljastuvat vain h\xc3\xa4nen mielikuvituksensa tuotteeksi, kun h\xc3\xa4n her\xc3\xa4\xc3\xa4 aamulla turvasta puunkelon sis\xc3\xa4lt\xc3\xa4. _NEWLINE_My\xc3\xb6hemmin Muumipappa pelastaa lastenkodin johtajattaren M\xc3\xb6r\xc3\xb6lt\xc3\xa4, joka vaikuttaisi olevan eri kuin my\xc3\xb6hemmin Muumilaaksossa tavattava M\xc3\xb6rk\xc3\xb6. Toisin kuin kirjassa, Fredrikson kertoo, ettei M\xc3\xb6rk\xc3\xb6 ole vaarallinen vaan yksin\xc3\xa4inen.  _NEWLINE_M\xc3\xb6rk\xc3\xb6 esiintyy my\xc3\xb6s kahdessa eri 1960\xe2\x80\x931970-luvun Muumi-animessa ja Shin M\xc5\xabmin-animessa. Ensimm\xc3\xa4isess\xc3\xa4, vuoden 1969 sarjassa M\xc3\xb6rk\xc3\xb6 kuvattiin varjomaisena mustana oliona (joka muistuttaa Muumilaakson tarinoiden pelottavaa M\xc3\xb6rk\xc3\xb6\xc3\xa4). Sit\xc3\xa4 kutsuttiin nimell\xc3\xa4 "Pero Pero" (jap. \xe3\x83\x9a\xe3\x83\xad\xe3\x83\x9a\xe3\x83\xad - suom. "nuolla, lipoa"), joka viittasi sen suureen vihre\xc3\xa4\xc3\xa4n kieleen, jolla se mm. nuoli Muumipeikon kasvoja. Vuoden 1972 versiossa M\xc3\xb6r\xc3\xb6n kaapu oli tuolloin valkoinen ja h\xc3\xa4n puhui enemm\xc3\xa4n. T\xc3\xa4ss\xc3\xa4 j\xc3\xa4lkimm\xc3\xa4isess\xc3\xa4 sarjassa M\xc3\xb6rk\xc3\xb6 kuvattiin voimakkaasti ahdistuneen ja yksin\xc3\xa4isen oloiseksi, eik\xc3\xa4 pelottavaksi. Er\xc3\xa4\xc3\xa4ss\xc3\xa4 jaksossa h\xc3\xa4n jopa jakoi Nuuskamuikkusen kirjoittamat kirjeet postilaukku olallaan._NEWLINE_Muumilaakso-sarjassa M\xc3\xb6rk\xc3\xb6 kuvataan mustana varjomaisena hahmona, jolla on suuret silm\xc3\xa4t. Poikkeuksellisesti M\xc3\xb6r\xc3\xb6ll\xc3\xa4 ei ole tyypillist\xc3\xa4 irvistyst\xc3\xa4\xc3\xa4n.'